CELEX: 32010D0300
Language: et
Date: 2010-05-25 00:00:00
Title: 2010/300/: Komisjoni otsus, 25. mai 2010 , millega muudetakse komisjoni 2001/672/EÜ veiste suvekarjamaadele liikumise aja osas (teatavaks tehtud numbri K(2010) 3188 all)  (EMPs kohaldatav tekst)

26.5.2010   
            
            
               ET
            
            
               Euroopa Liidu Teataja
            
            
               L 127/19
            
         KOMISJONI OTSUS,
   25. mai 2010,
   millega muudetakse komisjoni 2001/672/EÜ veiste suvekarjamaadele liikumise aja osas
   (teatavaks tehtud numbri K(2010) 3188 all)
   (EMPs kohaldatav tekst)
   (2010/300/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta, (1) eriti selle artikli 7 lõiget 1,
   ning arvestades järgmist:
   
               (1)
            
            
               Määrusega (EÜ) nr 1760/2000 on kehtestatud veiste identifitseerimise ja registreerimise süsteem veiseliha ja veiselihatoodete tootmise ja turustamise tingimuste läbipaistvuse tagamiseks. Selle täitmiseks on määrusega sätestatud liikmesriikidele kohustus luua riigisisesed veiste andmebaasid, kus identifitseeritakse loomad ning registreeritakse kõik riigi territooriumil asuvad majandid ja riigis toimuvad loomade liikumised. Lisaks sellele on määrusega kehtestatud loomapidajatele muu hulgas kohustus esitada pädevale asutusele aruanne kõigi majandist lahkunud ja majandisse saabunud loomade kohta koos vastavate kuupäevadega liikmesriigi määratava aja jooksul, mis on kolm kuni seitse päeva vastavast sündmusest alates.
            
         
               (2)
            
            
               Määrusega on ette nähtud, et komisjon võib liikmesriigi nõudel seda ajavahemikku pikendada ning kehtestada erieeskirja mägikarjamaadel karjatatavate veiste liikumise registreerimiseks, nagu on sätestatud komisjoni 20. augusti 2001. aasta otsuses 2001/672/EÜ, millega on kehtestatud erieeskirjad, mida kohaldatakse suveperioodil mägipiirkondades karjatatavate veiste liikumise suhte (2).
            
         
               (3)
            
            
               Vastavalt otsuse 2001/672/EÜ põhjendusele 4 peab erieeskirjade tulemuseks olema tegelik lihtsustamine ning nendega tuleb ette näha üksnes seda, mis on riiklike veiste andmebaaside täieliku toimimise tagamiseks vältimatult vajalik.
            
         
               (4)
            
            
               Otsust 2001/672/EÜ kohaldatakse sellise liikumise suhtes ajavahemikul 1. maist kuni 15. oktoobrini. Nimetatud otsuse kohaldamisel saadud tegelik kogemus on näidanud, et mõnes mägipiirkonnas algab liikumine suvistele karjamaadele juba aprillis. Selle asjaolu arvestamiseks tuleks otsuse 2001/672/EÜ kohaldamisala vastavalt muuta.
            
         
               (5)
            
            
               Teatavatel tingimustel läheb majanditest liikuma hakkavatel loomadel suvistele karjamaadele jõudmiseks rohkem kui seitse päeva. Tarbetu halduskoormuse vähendamiseks tuleks seetõttu kohandada otsuses 2001/672/EÜ sätestatud tähtaegu ja jälgitavust ohustamata võtta arvesse praktikat.
            
         
               (6)
            
            
               Seetõttu tuleks otsust 2001/672/EÜ vastavalt muuta.
            
         
               (7)
            
            
               Käesoleva otsusega ettenähtud meetmed on kooskõlas põllumajandusfondide komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2001/672/EÜ muudetakse järgmiselt:
   
               1.
            
            
               Artiklis 1 asendatakse kuupäev 1. mai kuupäevaga 15. aprill.
            
         
               2.
            
            
               Artikli 2 lõige 4 asendatakse järgmisega:
               „4.   Lõikes 2 osutatud loetelus nimetatud andmed esitatakse pädevale asutusele määruse (EÜ) nr 1760/2000 artikli 7 lõike 1 kohaselt hiljemalt viieteistkümne päeva jooksul pärast kuupäeva, mil loomad viidi karjamaale.”
            
         Artikkel 2
   Käesolev otsus on adresseeritud liikmesriikidele.
   
      Brüssel, 25. mai 2010
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 204, 11.8.2000, lk 1.
   
      (2)  EÜT L 235, 4.9.2001, lk 23.